b'\n_START_ARTICLE_\nEug\xc3\xa8ne Ionesco\n_START_SECTION_\nMladost\n_START_PARAGRAPH_\nVodilni predstavnik dramatike absurda Eug\xc3\xa8ne Ionesco se je rodil v romunski Slatini. Otro\xc5\xa1tvo je s sestro pre\xc5\xbeivel v Franciji (mati Th\xc3\xa9r\xc3\xa8se Icard je bila Francozinja); v svojih esejih se spominja, kako ga mati ni mogla odtrgati od lutkovnih predstav v pari\xc5\xa1kem parku Luxembourg. V Spominih na smrt je zapisal: \xc2\xbbBila je to prava predstava sveta, nenavadna, neverjetna, resni\xc4\x8dnej\xc5\xa1a od resni\xc4\x8dnosti, poprepro\xc5\xa1\xc4\x8dena in karikirana, pa sem jo vseeno gledal, kako pod\xc4\x8drtava grotesknost in grobo resni\xc4\x8dnost taistega sveta.\xc2\xab\xc2\xa0_NEWLINE_O\xc4\x8de, ki ga Eug\xc3\xa8ne zaradi zani\xc4\x8devalnega odnosa do matere in sestre ni maral, je med I. svetovno vojno zapustil dru\xc5\xbeino in se vrnil v Romunijo, pod pretvezo se je lo\xc4\x8dil in si tam ustvaril novo dru\xc5\xbeino. Ionesco se je vrnil v Bukare\xc5\xa1to in na tamkaj\xc5\xa1nji najstarej\xc5\xa1i univerzi Colegiul Na\xc5\xa3ional Sf\xc3\xa2ntul Savado do\xc5\xa1tudiral francosko literaturo, postal u\xc4\x8ditelj franco\xc5\xa1\xc4\x8dine in literarni kritik. V Zodiac review je leta 1930 objavil prvi \xc4\x8dlanek, v naslednjih letih pa izdal zbirko pesmi in esejev. Leta 1936 se je poro\xc4\x8dil s \xc5\xa1tudentko prava in psihologije Rodico Burileanu; v zakonu se jima je leta 1944 rodila h\xc4\x8di Marie France-Ionesco, za katero je kasneje napisal vrsto nekonvencionalnih otro\xc5\xa1kih zgodb. Umrl je v Parizu.\n_START_SECTION_\nGledali\xc5\xa1\xc4\x8de\n_START_PARAGRAPH_\nPred vojno se je z \xc5\xbeeno preselil v Pariz, kjer je zaradi izbruha II. svetovne vojne tudi ostal. Dobil je francosko dr\xc5\xbeavljanstvo, delal kot skladi\xc5\xa1\xc4\x8dnik, kasneje pa kot korektor pri zalo\xc5\xbebi._NEWLINE_Ionesco je, kljub temu da ga je kot otroka za\xc4\x8darala gledali\xc5\xa1ka umetnost, kot odrasel zavzel do gledali\xc5\xa1\xc4\x8da skoraj sovra\xc5\xbeno stali\xc5\xa1\xc4\x8de. \xc2\xbbV\xc4\x8dasih se mi zdi, da sem se pisanja za gledali\xc5\xa1\xc4\x8de lotil zato, ker teatra nisem maral.\xc2\xab\xc2\xa0V za\xc4\x8detku petdesetih let se je zapisal med najpomembnej\xc5\xa1e dramatike 20. stoletja in ob Beckettu postal utemeljitelj dramatike absurda. Prav njegovo kriti\xc4\x8dno stali\xc5\xa1\xc4\x8de do takratnih gledali\xc5\xa1kih praks je vplivalo na razvoj novih dramskih in uprizoritvenih na\xc4\x8dinov. \xc2\xbbV gledali\xc5\xa1\xc4\x8du se mi je vse zdelo obupno. Ko sem videl, kako se igralci popolnoma ena\xc4\x8dijo z dramskimi osebami in \xe2\x80\x93 na primer \xe2\x80\x93 jo\xc4\x8dejo na odru, s pravimi solzami, mi je bilo to neznosno, menil sem, da je kaj takega nespodobno.\xc2\xab\n_START_SECTION_\nDramska besedila\n_START_PARAGRAPH_\nPrva in \xc5\xa1e danes najuspe\xc5\xa1nej\xc5\xa1a Ionescova antidrama Ple\xc5\xa1asta pevka (La Cantatrice chauve) se je za\xc4\x8dela kaliti leta 1948, inspirirali pa so jo u\xc4\x8dbeniki za u\xc4\x8denje angle\xc5\xa1\xc4\x8dine, kjer je Ionesco naletel na ponavljajo\xc4\x8de fraze in brezsmiselne dialoge. Njegov prvi dramski poskus je bil _NEWLINE_krstno uprizojen 11. maja 1950 v Theatre des Noctambules. Sledile so uprizoritve iger U\xc4\x8dna ura (La Le\xc3\xa7on, 1951) in Stoli (Les Chaises, 1952). Po Nosorogih (Les Rhinoc\xc3\xa9ros), ki so bili uprizorjeni 25. januarja 1960 v gledali\xc5\xa1\xc4\x8du Od\xc3\xa9on, je Ionesco do\xc5\xbeivel svetovno slavo. _NEWLINE_Ko so bili Nosorogi prikazani v Nem\xc4\x8diji, je publika petdesetkrat zahtevala, da se zavesa ponovno dvigne. Naslednji dan so \xc4\x8dastniki pisali: \xc2\xbbIonesco nam je pokazal, kako smo postali nacisti.\xc2\xab\xc2\xa0Ionesco se je v intervjuju v Playwrights at Work takole spominjal reakcij na Nasoroge: \xc2\xbbV Moskvi so hoteli, da besedilo popravim in da jim zagotovim, da gre za obravnavanje nacizma in ne ruskega totalitarizma. V Buenos Airesu je voja\xc5\xa1ko vodstvo menilo, da v igri napadam njihov peronizem, v Angliji pa so mi o\xc4\x8ditali, da sem malome\xc5\xa1\xc4\x8dan.\xc2\xab\xc2\xa0_NEWLINE_Avtor je o Nosorogih zapisal, da so \xc2\xbbprotinacisti\xc4\x8dna igra\xc2\xab, ki je pognala iz gnusa nad tem, kako so njegovi prijatelji po\xc4\x8dasi sprejemali nacisti\xc4\x8dni re\xc5\xbeim in miselnost.\n_START_SECTION_\nVir\n_START_PARAGRAPH_\nEug\xc3\xa8ne Ionesco, Gledali\xc5\xa1ki list Drama SNG Maribor, Nosorogi, \xc5\xa1t. 2, sezona 2007/2008'